/Návrh/

Ministerstvo zahraničných vecí Slovenskej republiky prejavuje úctu Ministerstvu zahraničných vecí Nikaragujskej republiky a má česť informovať ho, že vláda Slovenskej republiky je pripravená s cieľom uľahčiť cestovanie, ako aj kultúrne a obchodné vzťahy medzi Slovenskou republikou a Nikaragujskou republikou, prijať od 1. augusta 2003 na základe reciprocity tieto opatrenia týkajúce sa zrušenia vízovej povinnosti pre štátnych občanov Nikaragujskej republiky, ktorí chcú vstúpiť na územie Slovenskej republiky:

1.	Štátni občania Nikaragujskej republiky, ktorí sú držiteľmi platného cestovného dokladu Nikaragujskej republiky, môžu vstúpiť na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky.
	
2.	Zrušenie vízovej povinnosti podľa bodu 1 sa vzťahuje na štátnych občanov Nikaragujskej republiky, ktorí chcú vstúpiť na územie Slovenskej republiky z dôvodu turistiky, návštevy, služobných ciest alebo obchodných ciest.
	
3.	Štátni občania Nikaragujskej republiky, ktorí vstupujú na územie Slovenskej republiky, sú povinní dodržiavať právny poriadok Slovenskej republiky.
	
4.	Vláda Slovenskej republiky si vyhradzuje právo čiastočne alebo úplne dočasne pozastaviť vykonávanie vyššie uvedených opatrení z dôvodu verejného záujmu, ako aj z dôvodov týkajúcich sa verejnej bezpečnosti, poriadku a zdravia. Každé takéto pozastavenie bude okamžite oznámené vláde Nikaragujskej republiky.
	
5.	Vláda Slovenskej republiky si vyhradzuje právo odoprieť vstup na územie Slovenskej republiky alebo zakázať pobyt na ňom štátnym občanom Nikaragujskej republiky, ktorých považuje za nežiaducich.
	
6.	Vláda Slovenskej republiky písomne oznámi vláde Nikaragujskej republiky ukončenie uplatňovania opatrení uvedených v bodoch 1. až 4. jeden (1) mesiac vopred.

	

Ministerstvo zahraničných vecí Slovenskej republiky využíva túto príležitosť, aby opätovne ubezpečilo Ministerstvo zahraničných vecí Nikaragujskej republiky o svojej hlbokej úcte.

Bratislava, ............................ 2003